KIRJALLINEN KYSYMYS E-3656/00

esittäjä(t): Klaus-Heiner Lehne (PPE-DE) komissiolle

(27. marraskuuta 2000)

Aihe: Eriarvoinen kohtelu Espanjan verolainsäädännössä

Espanjan kiinteistöjä koskevassa verolainsäädännössä erotellaan Espanjan kansalaiset ja muiden maiden kansalaiset toisistaan. Unionin kansalaisten, jotka eivät asu Espanjassa, mutta omistavat kiinteistön siellä, on maksettava valtiolle sekä tulo- että omaisuusveroa. Heidän on maksettava tuloveroa kerran vuodessa. Vero on 2 prosenttia kiinteistöveroa korkeampi. Myös omaisuusveroa on maksettava kerran vuodessa. Veron määrä perustuu kiinteistön arvoon sen ostohetkellä.

Espanjassa asuvien ja muualla asuvien kiinteistönomistajien myyntivoitosta perittävät verot poikkeavat myös toisistaan. Muualla asuvat kiinteistönomistajat maksavat voitostaan 35 prosenttia veroa, kun taas Espanjassa asuvilta kiinteistönomistajilta peritään veroa vain 20 prosenttia.

Tämän takia kysyn seuraavaa:

1. Perusvapauksissa kielletään kansallisuuteen perustuva syrjintä. Onko Espanjassa asuvien ja muualla asuvien kiinteistönomistajien eriarvoinen kohtelu kiellon mukainen?

2. Mihin toimiin komissio aikoo ryhtyä, jos eriarvoinen kohtelu on syrjintäkiellon vastainen ja sitä ei voida perustella tai pitää suhteellisena?

Frederik Bolkesteinin komission puolesta antama vastaus

(24. tammikuuta 2001)

Komissio ilmoittaa arvoisalle parlamentin jäsenelle, että Espanjassa kiinteistön omistavien mutta muualla asuvien EU:n kansalaisten verotuskohtelua on jo käsitelty komission vastauksessa Johannes Swobodan kirjalliseen kysymykseen E-1380/99(1). Komissio kehottaakin tutustumaan mainittuun kysymykseen antamaansa vastaukseen.

Yleisesti ottaen Espanjan lainsäädännössä säädetään, että omistetuista kiinteistöistä, joita ei käytetä ensisijaisina asuntoina, on maksettava sekä tulo- että omaisuusveroa; myyntivoitto otetaan huomioon myyntivuoden verotettavana tulona. Veron määräytymiseen vaikuttavat tekijät ja veropohja ovat samat sekä Espanjassa että muualla asuville. Eroja on sen sijaan sovellettavissa verokannoissa ja henkilökohtaisissa veron alennuksissa.

Laskennallinen vuositulo tällaisesta kiinteistöstä on 2 prosenttia verotusluettelon mukaisesta arvosta (luonnollisten henkilöiden tuloverotuksesta annetun lain 40/1998, BOE 10.12.1998, 71 §:n 1 momentin ja maan ulkopuolella asuvien tuloista annetun lain 41/1998, BOE 10.12.1998, 23 §:n 5 momentin mukaisesti). Maassa asuvien osalta tämä tulo lisätään henkilön muihin missä tahansa hankkimiin tuloihin, ja

näihin tuloihin sovelletaan progressiivista veroasteikkoa, jossa marginaaliverokanta voi olla enimmillään 48 prosenttia (josta 39,60 prosenttia on tarkoitettu valtiolle ja 8,40 prosenttia autonomisille yhteisöille, lain 40/1998 50 ja 61 §; verovuoteen 1998 asti näiden verojen yhteismäärä saattoi olla 56 prosenttia). Sen sijaan henkilöihin, jotka eivät asu Espanjassa, sovelletaan kiinteää 25 prosentin tuloveroa (lain 41/1998 24 § 1 momentin a alamomentti). Komission mielestä verotus olisi Espanjan ulkopuolella asuvia syrjivä ainoastaan, jos heidän mistä tahansa saamiinsa tuloihin, joita verotetaan periaatteessa samalla tavoin kuin Espanjassa asuvien tuloja, sovellettava marginaaliverokanta ei yltäisi 25 prosenttiin (verovuonna 2000 tämä raja ylittyy, jos verotettavat tulot ovat 2 142 000 Espanjan pesetaa = 10 684 euroa). Tällaisessa tilanteessa, joka on varsin harvinainen, Espanjan viranomaiset saisivat komission mielestä kantaa ainoastaan veron, joka vastaa määrältään Espanjassa asuvalta henkilöltä kannettavaa veroa.

Espanjan ulkopuolella asuvien henkilöiden Espanjassa sijaitsevan kiinteistön, jota ei käytetä ensisijaisena asuntona, myynnistä saamaa myyntivoittoa (joka määritellään lain 40/1998 31 ja 32 §:ssä) verotetaan Espanjassa (lain 41/1998 12 §:n 1 momentin g alamomentti), ja sovellettava verokanta on kiinteä 35 prosenttia (lain 41/1998 24 §:n 1 momentin f alamomentti). Sen sijaan Espanjassa asuvien henkilöiden saamaan myyntivoittoon sovellettava verokanta on 18 prosenttia, jos kiinteistö on ollut hallussa yli vuoden (kuninkaan asetus 3/2000); jos kiinteistö on myyty ensimmäisen vuoden aikana, myyntivoittoa verotetaan edellä mainitun progressiivisen asteikon mukaisesti. Viimeksi mainitun kaltaisessa tilanteessa verotus olisi komission mielestä Espanjan ulkopuolella asuvia syrjivä ainoastaan edellä mainituissa olosuhteissa (35 prosentin marginaaliveroaste täyttyy vuonna 2000, jos verotettavat tulot ovat 4 182 000 Espanjan pesetaa = 20 859 euroa). Sen sijaan eri suuruisen kiinteän verokannan säätäminen on komission mielestä selvästi syrjivää. Komissio on kiinnittänyt Espanjan viranomaisten huomion tähän seikkaan ja varautuu käynnistämään muodollisen menettelyn EY:n perustamissopimuksen 226 artiklan nojalla, jos Espanjan lainsäädäntöä ei saateta EY:n perustamissopimuksen vaatimusten mukaiseksi.

Omaisuusveroa koskevaa progressiivista asteikkoa sovelletaan samalla tavalla sekä Espanjassa että maan ulkopuolella asuvien omistamiin kiinteistöihin. Maassa asuville myönnetään kuitenkin 18 000 000 pesetan (= 89 783 euron) perusvähennys. Tämän voidaan katsoa syrjivän maan ulkopuolella asuvia ainoastaan, jos tällaisen henkilön Espanjan ulkopuolella olevan omaisuuden arvo on kyseistä summaa pienempi.

(1) EYVL C 27 E, 29.1.2000.